Diari Oficial de la Generalitat Valenciana


Sumari del DOGV 7552, del 19-06-2015 (2015/5838)

RESOLUCIÓ de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració General de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7552

Data del DOGV
:   19-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5838


Data del document
:   18-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració General de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana. [2015/5838]  
L'Administració General de l'Estat i la Generalitat han subscrit, amb la tramitació reglamentària prèvia, el dia 22 de maig de 2015, el conveni per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, l'article 20 del Decret 176/2014, de 10 d'octubre, del Consell i la clàusula desena del conveni, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 398/2015 i que figura com a annex d'esta resolució.  
  
València, 18 de juny de 2015.- La directora general del Secretariat del Consell i Relacions amb les Corts: Marta Martí Arador  
  
  
  
Conveni marc entre l'Administració General de l'Estat i la Generalitat de la Comunitat Valenciana per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana.  
  
Madrid, 22 de maig de 2015  
  
Reunits  
D'una part, Antonio Beteta Barreda, secretari d'estat d'Administracions Públiques, del Ministeri d'Hisenda i Administracions Públiques, nomenat per al càrrec esmentat pel Reial Decret 1852/2011, de 23 de desembre, en nom i representació d'este ministeri, i que actua en exercici de les competències que li han sigut delegades pel titular del departament, en virtut del que disposa l'article 6.1 de l'Orde HAP/1335/2012, de 14 de juny, de delegació de competències.  
  
I d'una altra part, Juan Carlos Moragues Ferrer, conseller d'Hisenda i Administració Pública de la Generalitat de la Comunitat Valenciana, nomenat pel Decret 20/2012, de 7 de desembre, del president de la Generalitat, que actua en nom i representació d'esta, de conformitat amb els articles 17.f i 28.g, de la Llei 5/1983, de 30 de desembre, del Consell, i facultat expressament per a la firma d'este conveni marc per acord del Consell, de data de 15 de maig de 2015.  
  
Exposen  
1. Que amb data 22 de maig de 2007 es va firmar un conveni marc entre l'Administració General de l'Estat i la Comunitat Valenciana per a la implantació d'una xarxa d'oficines integrades d'atenció al ciutadà en l'àmbit territorial d'esta comunitat autònoma, publicat en el Boletín Oficial del Estado, de 14 de juny de 2007 i en el Diari Oficial de la Comunitat Valenciana, de l'1 de juny de 2007.  
Finalitzat el període de vigència del conveni esmentat, 11 d'abril de 2011, les administracions firmants van acordar formalitzar un acord de pròrroga amb efectes fins a l'1 de juny de 2015.  
2. El Govern d'Espanya manté la voluntat de crear i estendre, en coordinació amb els governs autonòmics i les entitats locals i amb la col·laboració dels agents socials, una xarxa d'oficines integrades, en les quals es presten servicis integrats que donen resposta a les demandes de la ciutadania. Per això, a fi de donar continuïtat a la prestació dels servicis integrats d'informació, orientació, atenció i tramitació sobre determinats aspectes de l'activitat administrativa a través de les oficines integrades d'atenció a la ciutadania, les administracions firmants preveuen formalitzar este conveni.  
3. Que amb l'objectiu d'articular un nou concepte en la prestació del servici públic que, amb ple respecte a la distribució territorial de competències, tracte d'oferir un servici integral a les necessitats del ciutadà, el Consell de Ministres, en la seua reunió de 15 de juliol de 2005, va adoptar un acord per a la progressiva implantació d'una xarxa d'oficines integrades d'atenció al ciutadà en col·laboració amb les comunitats autònomes i les entitats que integren l'Administració local.  
  
4. Que, per mitjà de l'acord esmentat, el Govern d'Espanya pretenia impulsar el desenrotllament d'un nou model de relacions entre els ciutadans i les administracions públiques, i configurar una xarxa d'espais comuns d'atenció al ciutadà perquè este poguera accedir a un conjunt creixent de servicis la prestació del qual correspon als distints nivells administratius, estatal, autonòmic i local, que hi ha en el nostre país.  
  
Amb esta finalitat, este acord va encomanar al ministre d'Administracions Públiques la coordinació de les actuacions necessàries per a establir esta xarxa d'oficines integrades, tant en l'àmbit de l'Administració General de l'Estat com en el de les administracions autonòmiques i locals per mitjà de la subscripció dels corresponents convenis de col·laboració.  
5. Per la seua banda, el Consell de la Generalitat ha assumit en el seu planejament estratègic la modernització i innovació de l'Administració pública i la millora en l'atenció al ciutadà, el Pla estratègic de 7 de març de 2014 d'innovació i millora de l'Administració de la Generalitat 2014-2016, i continuar així la trajectòria haguda en la Generalitat dinamitzant el seu sentit, plantejament i contingut. Es tracta d'oferir uns servicis de qualitat i adaptar la nostra administració a les demandes i necessitats de la societat i als reptes d'austeritat i eficiència, una administració sostenible i austera.  
En la configuració d'esta nova administració i, en concret, quant a la integració de canals, infraestructures, continguts, servicis i demandes, no cal desconéixer la realitat pluriadministrativa de la nostra societat. Per això, considera la Generalitat que, dins del respecte a l'autonomia de cada administració, resulta indispensable la col·laboració entre totes estes, i facilitar la interoperabilitat. El que es perseguix, en suma, és consolidar una Administració comuna tecnològica a la Comunitat Valenciana, sustentada sobre la provisió d'uns servicis públics d'excel·lència, igualtat, qualitat i eficiència, que responguen plenament a les demandes dels nostres ciutadans.  
Finalment, s'ha de tindre en compte que l'Administració de la Generalitat Valenciana servix amb objectivitat als interessos generals de la de la Comunitat Valenciana, per la qual cosa la Generalitat considera fonamental potenciar els servicis d'informació administrativa i d'atenció a la ciutadania per a aconseguir la satisfacció de les necessitats i interessos públics.  
6. Les dos parts consideren que la unificació de recursos de les administracions i entitats firmants contribuirà a incrementar l'eficàcia dels servicis d'informació, orientació, atenció i tramitació, i a reduir costos, tant per a l'Administració, com per als ciutadans.  
  
7. D'acord amb eixa finalitat, i tenint en compte els instruments que oferix la normativa vigent i, en particular, el que establix l'article 38.4.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; este conveni marc se subscriu per les parts a l'empara del que disposen els articles 149.1.18 de la Constitució espanyola, relatiu a la competència de l'Estat, i en virtut de les competències que li atribuïx a la Generalitat l'Estatut d'Autonomia, aprovat per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.  
  
En conseqüència, les parts en este acte acorden la firma d'este conveni de col·laboració.  
  
Clàusules  
Primera. Objecte  
Este conveni té com a objecte acordar la col·laboració entre l'Administració General de l'Estat i l'Administració de la Generalitat de la Comunitat Valenciana per al desenrotllament de les actuacions necessàries per a establir progressivament una xarxa d'espais comuns d'atenció al ciutadà que permeta la prestació de servicis integrats d'informació, orientació, atenció i tramitació sobre determinats aspectes de l'activitat administrativa, i coordinar per a tal fi l'exercici de les competències de les administracions intervinents.  
  
Són administracions intervinents d'este conveni les administracions firmants i les entitats locals que s'adherisquen.  
Previ el mutu acord de les parts firmants d'este conveni, podran negociar-se i, si és el cas, formalitzar-se amb corporacions de dret públic amb fins coincidents amb els objectius d'este conveni, els instruments jurídics apropiats per a regular la seua participació en les accions derivades d'este conveni.  
  
Segona. Obligacions de les administracions intervinents  
Les administracions intervinents es comprometen, en l'exercici de les seues competències respectives, a:  
a) Articular mesures i instruments de col·laboració per a la implantació coordinada i normalitzada d'una xarxa d'espais comuns d'atenció al ciutadà.  
S'entén per espais els modes o canals pels quals els ciutadans poden accedir a les informacions i servicis públics, i s'inclouen, per tant, l'atenció presencial, l'atenció telefònica i l'atenció telemàtica.  
  
b) Establir un marc general d'obligacions per a permetre, de conformitat amb allò que disposa l'article 38.4.b de la Llei 30/1992, de Règim Jurídic de les Administracions Públiques i del Procediment Administratiu Comú, que els ciutadans puguen presentar, en els registres de les entitats locals de l'àmbit territorial de la Comunitat Valenciana, que s'adherisquen voluntàriament a este conveni marc, les sol·licituds, escrits i comunicacions que dirigisquen als òrgans i entitats de dret públic de l'Administració General de l'Estat, als de l'Administració de la Generalitat de la Comunitat Valenciana, als de qualsevol Administració de les diputacions provincials, als ajuntaments dels municipis a què es referix l'article 121 de la Llei 7/1985, de 2 d'abril, reguladora de les bases del règim local i a les entitats locals adherides a este conveni marc, de l'àmbit territorial de la Comunitat Valenciana.  
  
c) Establir compromisos per a intercanviar, compartir i integrar mitjans i instruments d'informació al ciutadà; i en particular per a l'agregació i sindicació, quan resulte possible, de determinats continguts de les pàgines en internet de la responsabilitat dels intervinents.  
  
d) Configurar progressivament la prestació conjunta de servicis de gestió, per mitjà de la simplificació i integració dels tràmits i procediments administratius en què participen les administracions intervinents, i la compatibilitat i interoperabilitat dels sistemes d'informació que els suporten.  
  
Tercera. Les oficines integrades  
1. La col·laboració entre les administracions firmants i adherides pel que fa a la prestació de servicis pel mitjà presencial s'articularà a través d'oficines integrades d'atenció al ciutadà. Les oficines integrades es classificaran, en funció de les seues capacitats i del nivell de servicis que presten, en les categories següents:  
a) Oficines de contacte: prestació de servicis de nivell primari consistents en recepció, registre i remissió de comunicacions del ciutadà.  
  
b) Oficines d'informació: a més dels servicis indicats per a les oficines de contacte, desenrotllament de servicis de nivell intermedi consistents en l'atenció i orientació personalitzada al ciutadà sobre els servicis públics i informacions més rellevants de les administracions intervinents.  
c) Oficines de gestió: a més dels propis de les dos categories anteriors, assumixen un nivell avançat definit per la prestació de servicis integrals de gestió que comprenguen la tramitació conjunta de procediments i tràmits de competència de les distintes administracions intervinents.  
2. Les oficines s'ubicaran aprofitant les infraestructures públiques pertanyents a les administracions intervinents i respectaran les adscripcions orgànica i funcional existents, així com la seua identificació institucional, que coexistirà amb el símbol que es determine pels firmants d'este conveni per a identificar la seua pertinença a la xarxa d'oficines integrades d'atenció a la ciutadania en l'àmbit de la Comunitat Valenciana.  
3. La comissió de seguiment prevista en la clàusula octava determinarà, amb la proposta prèvia de les administracions intervinents, les oficines de titularitat de cada una d'estes que s'integren en la xarxa i el nivell de servicis que podran prestar de conformitat amb el que disposa este conveni.  
  
Quarta. Oficines de contacte  
1. Les oficines de contacte de la xarxa d'oficines integrades en l'àmbit territorial de la Comunitat Valenciana són els registres de les administracions intervinents en què, d'acord amb el que disposen les lletres a i b de l'article 38.4 de la Llei 30/1992, els ciutadans podran presentar sol·licituds, escrits i comunicacions dirigits a qualsevol d'estes.  
  
2. L'Administració General de l'Estat i l'Administració de la Generalitat de la Comunitat Valenciana elaboraran conjuntament els criteris a aplicar per les oficines de contacte pel que fa a l'expedició de rebuts de presentació, còpies segellades i còpies compulsades. Estos criteris s'hauran d'aplicar de manera uniforme en les oficines de titularitat de les administracions firmants, així com en les de titularitat de les entitats locals que s'adherisquen a este conveni marc. A este efecte es tindrà en compte el que establix el Reial Decret 772/1999, de 7 de maig, pel qual es regula la presentació de sol·licituds, escrits i comunicacions davant de l'Administració General de l'Estat, l'expedició de còpies de documents i devolució d'originals i el règim de les oficines de registre i en el Decret 191/2014, de 14 de novembre, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
  
3. L'Administració General de l'Estat i l'Administració de la Generalitat de la Comunitat Valenciana es comprometen a emprendre actuacions conduents a:  
a) La implantació coordinada de tecnologies, sistemes i aplicacions que garantisquen la compatibilitat informàtica i la coordinació dels seus respectius registres, a l'efecte de la qual s'hauran de comunicar mútuament les mesures que s'adopten i assegurar la compatibilitat i la transmissió telemàtica dels assentaments, de conformitat amb allò que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
b) Possibilitar que els ciutadans puguen accedir als servicis electrònics de les administracions intervinents, a través dels mitjans i l'assistència posats a disposició per a tal fi en les oficines de contacte.  
  
c) El desenrotllament en els seus respectius àmbits de les accions que permeten la transmissió telemàtica, no sols dels assentaments registrals, sinó de les sol·licituds, escrits, comunicacions i documents depositats en qualsevol dels registres.  
4. Les entitats locals que s'adherisquen a este conveni marc es comprometen a:  
a) Configurar els seus registres com a oficines de contacte, per a prestar els servicis de registre i admetre la presentació en estes, de forma gratuïta per al ciutadà en ambdós casos, de qualssevol sol·licituds, escrits o comunicacions dirigits a:  
Els òrgans de l'Administració General de l'Estat i de les entitats de dret públic vinculades o dependents d'esta, amb independència de la seua localització territorial.  
Els òrgans de l'Administració de la Generalitat de la Comunitat Valenciana i de les entitats de dret públic vinculades o dependents d'esta, amb independència de la seua localització territorial.  
Els òrgans de l'Administració de les diputacions provincials, als ajuntaments dels municipis a què es referix l'article 121 de la Llei 7/1985, de 2 d'abril, reguladora de les bases del règim local i a les entitats locals adherides a este conveni marc, totes estes de l'àmbit territorial de la Comunitat Valenciana.  
b) Deixar constància en els seus registres de l'entrada d'estes sol·licituds, escrits i comunicacions, amb indicació en els seus assentaments del número, epígraf expressiu de la naturalesa, data d'entrada, la data i hora de la seua presentació, interessat o òrgan administratiu remitent, persona o òrgan administratiu a què es dirigix, així com una referència al contingut de l'escrit o comunicació que es registra.  
c) Remetre immediatament els documents, una vegada registrats, i en tot cas dins dels tres dies següents al de la recepció, directament als òrgans o entitats destinataris d'estos. Esta remissió s'efectuarà pels mitjans més apropiats perquè la seua recepció es produïsca com més prompte millor, amb especial utilització de mitjans informàtics, electrònics i telemàtics en els supòsits en què siga possible.  
  
  
Quinta. Oficines d'informació  
1. Les oficines d'informació de la xarxa d'oficines integrades d'atenció al ciutadà en l'àmbit de la Comunitat són les oficines públiques de titularitat de les administracions intervinents que, a més de les funcions descrites en la clàusula anterior per a les oficines de contacte i dels servicis que presten quant a les seues competències, facilitaran als ciutadans informació, orientació i assessorament personalitzats sobre una oferta normalitzada que comprendrà els principals servicis públics de les administracions intervinents.  
2. Correspon a la comissió de seguiment prevista en la clàusula octava aprovar i revisar periòdicament l'oferta normalitzada que es referix la clàusula anterior.  
3. Les administracions intervinents es comprometen a intercanviar els seus instruments d'informació i assessorament, així com a adoptar les mesures funcionals o tècniques que faciliten l'agregació o integració d'estos instruments en sistemes que faciliten i impulsen els servicis a prestar per les oficines a què es referix esta clàusula.  
  
Sexta. Oficines de gestió  
1. Les oficines de gestió de la xarxa d'oficines integrades d'atenció al ciutadà en l'àmbit de la Comunitat Valenciana prestaran, a més dels servicis propis de les oficines de contacte i d'informació, servicis conjunts de tramitació corresponents a procediments i tràmits de la competència de les administracions intervinents.  
  
2. A estos efectes, les administracions intervinents es comprometen a determinar a través de la comissió de seguiment els tràmits i procediments susceptibles de ser objecte de prestació de servicis de tramitació per les oficines a què es referix esta clàusula. Esta determinació afectarà progressivament procediments de tramitació compartida i a aquells altres, responsabilitat de cada Administració, entre els quals hi haja una connexió material.  
3. Les administracions intervinents es comprometen a adoptar les mesures organitzatives, funcionals i tècniques necessàries per a possibilitar sistemes i processos conjunts que possibiliten la seua gestió en les oficines a què es referix esta clàusula.  
  
Sèptima. Col·laboració en altres mitjans  
1. Les parts firmants d'este conveni es comprometen a estudiar i adoptar mesures de col·laboració per a procurar la cooperació entre els servicis d'atenció de les dos administracions a través d'Internet. En especial, fixaran processos d'agregació i sindicació de continguts que afecten les respectives pàgines web principals.  
2. Igualment, analitzaran i proposaran mesures de col·laboració entre els servicis telefònics d'atenció al ciutadà de la responsabilitat de les dos administracions.  
3. Les actuacions derivades d'esta clàusula s'adoptaran sempre amb les orientacions d'extensió a la resta d'administracions intervinents i normalització dels nivells i estàndards d'atenció fixats per a les oficines presencials.  
  
Octava. Comissió de seguiment  
1. Es crea una comissió de seguiment del conveni, copresidida per la directora general d'Organització Administrativa i Procediments del Ministeri d'Hisenda i Administracions Públiques i pel secretari autonòmic d'Administració Pública de la Conselleria d'Hisenda i Administració Pública de la Generalitat de la Comunitat Valenciana i integrada per tres representants designats pel ministeri; un d'ells, serà un representant de la delegació del Govern a la Comunitat Valenciana sempre que el seguiment siga susceptible de realització a nivell perifèric, de conformitat amb l'article 27.1.b de la Llei 6/1997, de 14 d'abril, d'organització i funcionament de l'Administració General de l'Estat, així com amb l'apartat 12 de l'Acord del Consell de Ministres de 2 de març de 1990, sobre convenis de col·laboració, i tres designats per la comunitat autònoma. S'integraran com a membres de la comissió representants de les entitats locals que es vagen adherint a este conveni fins a un màxim de tres.  
  
Estos membres actuaran en representació de la totalitat de les entitats locals adherides al conveni, quan estes superen el nombre de tres, i la seua designació serà rotatòria per períodes de sis mesos, corresponent a tres d'elles per l'orde d'adhesió o a les que de forma consensuada designen la totalitat d'estes.  
2. Actuarà com a secretari de la comissió, amb veu però sense vot, un funcionari de l'Administració de la Generalitat de la Comunitat Valenciana.  
La comissió de seguiment es reunirà amb la periodicitat que esta determine i com a mínim una vegada a l'any. De la seua reunió s'elaborarà l'acta corresponent. En compliment del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, el secretari de la comissió remetrà una còpia d'esta a l'òrgan que exercisca les competències en matèria d'atenció al ciutadà.  
3. Corresponen a esta comissió les funcions següents:  
a) La proposta d'adopció de les mesures que s'estimen adequades per al millor desplegament i compliment dels compromisos i obligacions establits en el conveni i per a una adequada coordinació entre les institucions participants.  
b) L'elaboració d'un informe anual de seguiment i avaluació del conveni.  
c) L'avaluació de les sol·licituds d'adhesió al conveni marc efectuades per les entitats locals.  
d) L'acceptació o denegació de les sol·licituds a què es referix l'apartat anterior i, si és el cas, la ratificació de l'adhesió corresponent.  
  
e) La determinació de l'adscripció i classificació de les oficines integrades d'acord amb el que disposen les clàusules tercera, quarta, quinta i sexta.  
f) La fixació i revisió de l'oferta normalitzada de servicis de les oficines d'informació a què es referix la clàusula quinta, així com la determinació dels servicis a prestar per les oficines de gestió d'acord amb la clàusula sexta.  
g) La resolució amb caràcter executiu de les qüestions d'interpretació i aplicació del conveni plantejades per les entitats adherides a este.  
  
h) L'examen i resolució dels problemes d'interpretació i compliment del conveni que se susciten. La funció atribuïda a la comissió en l'apartat d anterior podrà ser assumida en qualsevol moment per les autoritats que subscriuen este conveni.  
4. La comissió de seguiment ajustarà la seua actuació al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Novena. Finançament  
Este conveni no preveu l'existència de gastos que requerisquen l'establiment d'un sistema de finançament en este, si es considera que els derivats del compliment d'allò que s'ha acordat no impliquen increment dels programes ordinaris de gasto i inversió de cada Administració. Respecte d'això, cada Administració intervinent assumirà amb els seus propis mitjans les accions a emprendre en compliment d'este conveni.  
  
En concret, l'aplicació i execució d'este conveni, i s'inclouen a este efecte tots els actes jurídics que puguen dictar-se en el seu desplegament i execució, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Qualsevol necessitat de finançament conjunta que puga sorgir serà, si és el cas, objecte d'acord i formalització en un nou conveni específic.  
  
  
Deu. Efectes del conveni  
El conveni es publicarà en el Boletín Oficial del Estado i en el Diari Oficial de la Comunitat Valenciana, i tindrà efectes des de la data de la seua firma, i extingix l'anterior conveni marc entre l'Administració General de l'Estat i la Comunitat Valenciana, de data 22 de maig de 2007.  
El període de vigència del conveni finalitzarà el 31 de desembre de l'any 2020, i es podrà prorrogar de forma expressa, per les dos parts per períodes de 4 anys, sempre que la seua pròrroga s'adopte amb anterioritat a la finalització del termini de vigència.  
També es podrà extingir la vigència si el conveni és denunciat, amb audiència prèvia de la comissió de seguiment i comunicació a les altres parts firmants, per aquella que considere que s'ha vulnerat l'esperit d'este o s'ha incomplit alguna de les seues clàusules. La denúncia s'efectuarà per escrit, amb una antelació mínima de tres mesos a la data. En tot cas, llevat que hi haja un pacte exprés, les parts es comprometen a realitzar les actuacions necessàries dirigides a la finalització de les accions ja iniciades.  
  
Onze. Vigència i extinció de les adhesions  
Les obligacions assumides entre les administracions intervinents i les entitats locals que s'adherisquen al conveni marc s'entendran vigents des de la publicació de cada adhesió en el Diari Oficial de la Comunitat Valenciana fins a l'extinció del conveni marc pel transcurs dels terminis o per la concurrència de les circumstàncies previstes en la clàusula anterior.  
En tot cas, l'adhesió de cada entitat local quedarà sense efecte per denúncia expressa realitzada per escrit, i comunicada a la comissió de seguiment amb una antelació mínima de tres mesos a la data en què es pretén que tinga eficàcia, per mutu acord entre esta entitat i les administracions intervinents o per decisió unilateral d'alguna d'estes, quan es produïsca per una altra un incompliment greu acreditat de les obligacions assumides; si bé l'extinció de les obligacions derivades de l'adhesió de l'entitat local no afectarà la vigència del conveni marc ni a la resta d'adhesions a este.  
  
Dotze. Convenis anteriors  
Els convenis i instruments de col·laboració així com les adhesions d'entitats locals que han sigut formalitzats per a la progressiva implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana, a l'empara de l'anterior conveni marc entre l'Administració General de l'Estat i la Comunitat Valenciana de data 22 de maig de 2007, mantindran la seua vigència fins a la firma d'este conveni marc.  
  
Tretze. Procediment per a l'adhesió  
1. A fi d'agilitzar l'adhesió de les entitats locals interessades, estes podran sol·licitar l'adhesió a este conveni a partir de la seua firma. Per a això, hauran de remetre el secretari autonòmic d'Administració Pública de la Conselleria d'Hisenda i Administració Pública de la Comunitat Valenciana, la sol·licitud d'adhesió que figura com a annex a este conveni marc, acompanyada dels documents següents:  
  
a) La certificació de l'acord de l'òrgan corresponent de l'entitat local pel qual s'adopta la decisió de sol·licitar l'adhesió al conveni marc.  
b) El qüestionari que els serà facilitat, a fi d'aportar la informació necessària per a comprovar que l'entitat local de què es tracte disposa dels mitjans i de la capacitat de gestió necessària per a assumir les obligacions derivades del conveni.  
2. Les entitats locals de la Comunitat Valenciana que ho desitgen, podran sol·licitar l'adhesió a este conveni per via electrònica a través de la plataforma d'adhesions del Ministeri d'Hisenda i Administracions Públiques (https://ssweb.seap.minhap.es/portalEELL). La sol·licitud junt amb la documentació relacionada en el punt 1 d'esta clàusula la firmarà electrònicament l'alcalde de l'ajuntament que s'adherisca i, si és el cas, el president de les altres entitats locals, o persona autoritzada a este efecte.  
3. A fi d'assegurar la identitat del sol·licitant, per a accedir a l'aplicació de la plataforma d'adhesions es requerirà estar en possessió del document nacional electrònic (DNIe) o certificat digital reconegut de persona física o jurídica, d'acord amb el que establix l'article 11 de la Llei 59/2003, de 19 de desembre, de Firma Electrònica.  
La informació sobre els requisits i mitjans per a obtindre el certificat digital d'usuari estarà disponible en la pròpia plataforma d'adhesions (https://ssweb.seap.minhap.es/portalEELL).  
4. Les sol·licituds seran acceptades o denegades per la comissió de seguiment prevista en la clàusula octava en el termini de quinze dies a comptar del registre d'estes.  
  
Catorze. Règim jurídic  
Este conveni té naturalesa administrativa, i d'acord amb el que preveu l'article 4.1.c del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, es troba exclòs de l'àmbit d'aplicació d'esta, encara que s'aplicaran els seus principis per a resoldre els dubtes i llacunes que puguen plantejar-se.  
Per a la Generalitat, este conveni queda subjecte a la regulació continguda en el Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, així com en la resta de normativa aplicable en esta matèria.  
Les qüestions litigioses que puguen sorgir en la seua interpretació i compliment, sense perjuí del que preveu la clàusula octava, seran de coneixement i competència de l'Orde Jurisdiccional del Contenciós Administratiu.  
En prova de conformitat, i perquè conste als efectes oportuns, les parts firmen i rubriquen tots els seus fulls per quadruplicat este conveni de col·laboració, en el lloc i la data indicats en l'encapçalament.  
  
  
El secretari d'Estat d'Administracions Públiques: Antonio Beteta Barreda  
El conseller d'Hisenda i Administració Pública: Juan Carlos Moragues Ferrer.  
  
  
  
ANNEX  
  
PROTOCOL D'ADHESIÓ  
(Nom i càrrec) ... en representació de (entitat local) ...,  
DECLARA  
Que el ... (òrgan competent) ... de (entitat local) ha acordat, amb data ???- sol·licitar l'adhesió al conveni de (data), que es publicarà en el Boletín Oficial del Estado i en el Diari Oficial de la Comunitat Valenciana, subscrit entre l'Administració General de l'Estat i l'Administració de la Generalitat de la Comunitat Valenciana per a la implantació d'una xarxa d'espais comuns d'atenció al ciutadà en l'àmbit territorial de la Comunitat Valenciana.  
MANIFESTA  
La voluntat de (entitat local) ... la representació de la qual exercix, d'adherir-se expressament a totes i cada una de les clàusules del conveni marc esmentat, i assumir les obligacions derivades d'este i amb subjecció a totes les seues clàusules. (lloc i data) (antefirma i firma).  
De conformitat amb el procediment establit en la clàusula dotze del conveni de (data), subscrit entre l'Administració General de l'Estat i l'Administració de la Generalitat de la Comunitat Valenciana s'ha prestat conformitat a l'adhesió sol·licitada per les administracions intervinents.  
Que, a estos efectes s'adjunta la documentació següent:  
...  
...  
(Lloc i data)  
Els presidents de la comissió de seguiment  
(Firmes)